ทันเกมส์
แบงค็อกถล่มศรีสะเกษจี้ติดกิเลน 2 แต้ม
23 พ.ค. 2559

แบงค็อกถล่มศรีสะเกษจี้ติดกิเลน 2 แต้ม
แบงค็อก ยูไนเต็ด เปิดสนามธรรมศาสตร์ รังสิต ถล่ม ศรีสะเกษ เอฟซี 6-1 พร้อมเก็บเพิ่มเป็น 31 คะแนน ตามหลังจ่าฝูง เอสซีจี เมืองทอง ยูไนเต็ด ในศึกโตโยต้า ไทยลีก เมื่อวันที่ 22 พ.ค. ผลคู่อื่น ราชบุรี ถล่ม พัทยา 6-0 และ ราชนาวี เฉือน ชลบุรี 3-2 
โปรเมลุ้นเบิ้ลแชมป์แอลพีจีเอ
“โปรเม” เอรียา จุฑานุกาล มีลุ้นหยิบแชมป์ แอลพีจีเอ ทัวร์ ใบที่ 2 ติดต่อกัน หลังเก็บสกอร์เพิ่มเป็น 10 อันเดอร์พาร์ 203 ผงาดนำเดี่ยวในศึก “คิงส์มิลล์ แชมเปี้ยนชิพ” ณ สนาม ริเวอร์ คอร์ส แอท คิงส์มิลล์ รีสอร์ท พาร์ 71 ที่สหรัฐ เมื่อวันที่ 22 พ.ค. ตามเวลาไทย โดยนำอันดับ 2 ร่วมอย่าง “โปรแหวน” พรอนงค์ เพชรล้ำ, ริวโซยอน และ อินจีชุน 2 สาวจากเกาหลีใต้ สโตรกเดียว
“เปป” ทิ้งทวนพาเสือใต้ซิวโพคาล
เปป กวาร์ดิโอลา เทรนเนอร์ บาเยิร์น มิวนิก พาทีมเสือใต้คว้าแชมป์ฟุตบอลเดเอฟเบ โพคาล 2016 หลังดวลจุดโทษชนะดอร์ตมุนด์ 4-3 (เสมอ 0-0 ในเวลา) ณ สนาม โอลิมปิก สตาดิโอน เมืองเบอร์ลิน เมื่อวันที่ 21 พ.ค. พร้อมเสียน้ำตาสั่งลาแฟนบอล ก่อนลาทีมไปคุม แมนเชสเตอร์ ซิตี้ ซีซั่นหน้า
แร็ปเตอร์สตีตื้นเพลย์ออฟเอ็นบีเอ
เดอมาร์ เดอโรซาน การ์ดดีกรี ออล-สตาร์ กด 32 แต้ม 5 รีบาวด์ พาทีม โตรอนโต แร็ปเตอร์ส เอาชนะ คลีฟแลนด์ คาวาเลียร์ส ในศึกบาสเกตบอลเอ็นบีเอ สหรัฐ รอบชิงแชมป์สาย เมื่อวันที่ 22 พ.ค. ทำให้ตีตื้นซีรี่ส์เป็น 1-2 (แข่งระบบ 4 ใน 7 เกม)